સોમવારે સોમવારની નિંદા કરવાનો રીવાજ સોશિયલ મીડિયા પર અતિ-પ્રચલિત છે. સોમવારે ઓફિસ આવી, ઓફિસનું ઈન્ટરનેટ વાપરી, ઓફિસ ટાઈમમાં, ચાલુ નોકરીએ, ફેસબુક પર લોગ થઈ સોમવારને અમુક લોકો ગાળો દે છે. આ નિંદા કરનારને સોમવારનો પણ પગાર મળે છે એ ભૂલી જાય છે. એટલું જ નહી એ હકથી લે છે. કોઈએ સોમવારના વિરોધ કરવા ‘અમે હવે સોમવારનો પગાર નહી લઈએ’ એવું કહ્યું હોવાનું જાણમાં નથી. પણ ફેસબુક પર તો લોકો જાણે સોમવાર વિલન હોય તેમ, ગુગલ કરીને, જ્યાં-ત્યાંથી સોમવાર વિરુદ્ધ લખાણ શોધી બળાપો કાઢે છે. ઘણા ‘આજે સોમવાર છે’ ને ટૂંકામાં ટૂંકી હોરર સ્ટોરી કહે છે. કોક એવો સવાલ કરે છે કે શુક્રવારથી સોમવાર કેમ આટલો નજીક છે અને સોમવારથી શુક્રવાર કેમ આટલો દૂર છે? અમુક તો Monday ને Moanday કહે. પણ અમે જો બોસ હોઈએ તો મંગળવારને પણ સોમવાર-૨ જાહેર કરી દઈએ. છો બખાળા કરતાં લોકો.